Frank Aaen (EL), 2009-05-19:
Det vil sige, at Folketinget ikke har nogen mulighed for at gribe ind over de kommende måneders udvikling i økonomien.
Ja, for vores vedkommende skal man bare indkalde os - vi skal nok komme, når som helst man synes, der er brug for det.
Men det er i virkeligheden et spild af muligheder, der foregår lige nu, fordi det ikke løser noget som helst.
For vi kan jo se, at der er hældt milliarder ud til bankerne - dem, der har formøblet milliarder, har lånt og fået milliarder - og der er hældt penge ud til virksomhederne.
Det, vi taler om i dag, er jo en kreditgivning eller långivning til virksomhederne i form af et slags tag-selv-bord på 65 mia. kr., som nu skal forlænges.
Man siger så, at man nu gør alt, hvad der er nødvendigt, samtidig med at antallet af arbejdsløse stiger dag for dag.
Det er blevet summeret op, at de ting, man har gjort, og som man har stået her og pralet med, og som kunne lyde af vældig meget, måske har skabt 7.000 arbejdspladser.
Det svarer altså til en måneds stigning i arbejdsløsheden og er derfor selvfølgelig helt utilstrækkeligt.
Antallet af tvangsauktioner er steget, familier har måttet forlade deres hjem, konkurser har lukket virksomheder.
Så kommer man med det her forslag.
Hvis vi nu siger, at det har virket, at man har lånt virksomhederne 65 mia. kr., hvordan virker det så, når man nu inddrager pengene igen?
I forvejen stiger arbejdsløsheden, og nu vil man så inddrage de penge, man har lånt virksomhederne.
Så tror jeg ikke, det har det har den store effekt.
Det er jo penge, som de har lånt, fordi de har opkrævet dem i moms eller A-skat fra almindelige borgere, så de bør jo have pengene, så de kan levere dem tilbage uden videre.
Det må man da håbe, at de kan.
Men hvis nu regeringen havde ret i, at det har været vældig godt for økonomien, så er det jo en katastrofe at inddrage det til efteråret, hvor alle regner med at krisen vil blive ved med at tordne opad.
Vi var jo - som hr. Niels Helveg Petersen også var inde på før -
flere, der ved førstebehandlingen sagde, at det her bare betyder, at der kommer en lov om forlængelse, og det gør det her også.
Krisen bliver da ikke løst her i efteråret - ifølge alle de prognoser, som bliver produceret, og som vi har at rette os efter, bliver krisen værre i løbet af efteråret - og derfor bliver man selvfølgelig også nødt til at lave om på det, som man foreslår her i dag.
Derfor vil vi stemme imod det her.
Vi vil hellere bruge pengene - 65 mia. kr. er da også en slags penge - til at sikre beskæftigelse ved at bruge dem direkte til velfærd, til at renovere skoler, plejehjem og almene boliger, sørge for, at der er flere hænder
der, hvor der er brug for flere hænder til en forbedret velfærd.
Det er jo der, man kan skabe beskæftigelse, og det er ikke noget man skal gå og håbe på kommer om nogle måneder eller næste år, når der kommer en skattereform, det er noget, der skaber beskæftigelse her og nu.
Det er det, der er brug for.
Jeg må igen sige, at det undrer mig, at de partier, der her i dag støtter regeringen i dens politik - og det er jo desværre alle på nær Det Radikale Venstre, som undlader at stemme, og Enhedslisten, som stemmer imod - ikke har været skrappere til at stille krav til regeringen om at gøre noget, der virker på arbejdsløsheden, der gør noget for at hjælpe dem, der mister deres boliger.
Det gælder mest Dansk Folkeparti, der som bekendt har nøglen til, hvad der skal vedtages eller ikke vedtages, fordi de automatisk har flertal sammen med regeringen.
Jeg forstår simpelt hen ikke, at man ikke der har sagt, at der nu skal ske noget, der hjælper almindelige mennesker og ikke kun bankdirektører og virksomhedsejere.
Det er en forspildt mulighed, og det går ud over ganske almindelige mennesker, og det synes jeg man skal tage at huske, når man ser krisens udvikling videre frem i de kommende måneder.
Jeg vil bare igen sige, at hvis regeringen skulle fortryde, at den nu forpasser en mulighed, og finder ud af, at det ikke kan nytte noget at vente til oktober, før man tager nye initiativer til at afhjælpe krisen, så skal den bare sige til, og så skal vi nok være her til en ekstra samling i Folketinget.
Vi beklager, at det ikke kan ske inden sommerferien, men så må vi jo gøre det, når regeringen synes, at det nok er på tide at gøre noget.